CELEX: 
Language: fi
Date: 2017-12-20 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2017/2358 ja delegoidun asetuksen (EU) 2017/2359 muuttamisesta niiden soveltamispäivien osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Vakuutusten tarjoamisesta 20 päivänä tammikuuta 2016 annetulla direktiivillä (EU) 2016/97, jäljempänä ’IDD-direktiivi’, korvataan vakuutusedustuksesta 9 päivänä joulukuuta 2002 annettu direktiivi 2002/92/EY. IDD-direktiivi sisältää päivitetyn ja yhdenmukaistetun oikeudellisen kehyksen, jossa vahvistetaan säännöt, joita sovelletaan tarjottaessa vakuutus- ja jälleenvakuutustuotteita, myös vakuutusmuotoisia sijoitustuotteita.
            
            
               IDD-direktiivin 25, 28, 29 ja 30 artiklalla komissiolle siirretään valta antaa delegoituja säädöksiä. Tätä valtaa käyttäen komissio antoi 21. syyskuuta 2017 kaksi delegoitua asetusta, joilla täydennetään IDD-direktiiviä vakuutusyrityksille ja vakuutusten tarjoajille asetettujen tuotehallintavaatimusten osalta (tuotehallintavaatimusasetus) sekä vakuutusmuotoisten sijoitustuotteiden tarjoamiseen sovellettavien liiketoiminnan menettelytapasääntöjen osalta (menettelytapasääntöasetus).
            
            
               Kyseisten kahden delegoidun asetuksen säännöksiä aletaan soveltaa samaan aikaan kuin IDD-direktiivin noudattamisen edellyttämiä lakeja, asetuksia ja hallinnollisia määräyksiä.  Komission ehdotuksessa COM(2017)792 esitetään uusi soveltamispäivä, minkä vuoksi on tarpeen mukauttaa kyseisten kahden delegoidun asetuksen soveltamispäivää.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tässä delegoidussa asetuksessa esitetyt muutokset eivät ole luonteeltaan olennaisia vaan niiden tarkoitus on yhdenmukaistaa edellä mainittujen kahden delegoidun muutosasetuksen soveltamispäivä IDD-direktiivin uuden soveltamispäivän kanssa.
            
            
               Komissio teki ehdotuksen IDD-direktiivin soveltamispäivän muuttamiseksi Euroopan parlamentin ja muutamien jäsenvaltioiden pyynnöstä. Näin voidaan antaa markkinatoimijoille, joita asia koskee, lisäaikaa toteuttaa ne tekniset ja organisatoriset muutokset, jotka ovat tarpeen sekä delegoitujen asetusten että IDD-direktiivin säännösten noudattamiseksi samanaikaisesti. Komissio katsoo tosin, että alalle on jo annettu huomattavasti aikaa mukautua muutoksiin. 
            
            
               Euroopan parlamentin ja useiden jäsenvaltioiden mukaan vakuutusala – johon sisältyy myös pieniä toimijoita, kuten yhden hengen yrityksiä, ja pienimuotoista vakuuttamista – voi pidennetyn soveltamisajan ansiosta varautua paremmin panemaan IDD-direktiivin täytäntöön asianmukaisesti ja tehokkaasti. Tällöin vakuutusalalla on tarvittava tietämys kahdesta delegoidusta asetuksesta ja asiaa koskevista kansallisista täytäntöönpanotoimista, mikä takaa oikeusvarmuuden kaikille osapuolille. 
            
            
               EIOPAa tai merkityksellisiä sidosryhmiä ei kuultu ennen säädöksen antamista, koska muutokset ovat muotoseikkoja ja koska oikeusvarmuus on taattava kiireellisesti. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Kumpaankin delegoituun asetukseen ehdotetaan vain yhtä muutosta, toisin sanoen niiden soveltamispäiviä ehdotetaan yhdenmukaistettaviksi direktiivin (EU) 2016/97 tarkistetun soveltamispäivän kanssa.
            
            
            
               KOMISSION DELEGOITU ASETUS (EU) …/…,
            
            
               annettu 20.12.2017,
            
            
               delegoidun asetuksen (EU) 2017/2358 ja delegoidun asetuksen (EU) 2017/2359 muuttamisesta niiden soveltamispäivien osalta
            
            
                (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon vakuutusten tarjoamisesta 20 päivänä tammikuuta 2016 annetun Euroopan parlamentin ja neuvoston direktiivin (EU) 2016/97
                  1
                ja erityisesti sen 25 artiklan 2 kohdan, 28 artiklan 4 kohdan, 29 artiklan 4 ja 5 kohdan sekä 30 artiklan 6 kohdan,
            
            
               sekä katsoo seuraavaa:
            
            
               (1)Direktiivillä (EU) 2016/97 yhdenmukaistetaan vakuutusten ja jälleenvakuutusten tarjoamista koskevia kansallisia säännöksiä sekä siirretään komissiolle valta antaa delegoituja säädöksiä, joissa täsmennetään kriteerit ja käytännön yksityiskohdat, jotka koskevat vakuutusmuotoisten sijoitustuotteiden tarjoamiseen sovellettavia liiketoiminnan menettelytapasääntöjä sekä vakuutusyrityksille ja vakuutusten tarjoajille asetettuja tuotehallintavaatimuksia. Käyttäen tätä valtaa komissio antoi 21 päivänä syyskuuta 2017 delegoidun asetuksen (EU) 2017/2358
                  2
                ja delegoidun asetuksen (EU) 2017/2359
                  3
               .
            
            
               (2)Jotta toimivaltaiset viranomaiset ja vakuutusalan ammattilaiset voisivat mukautua paremmin vaatimuksiin, jotka määritellään johdanto-osan ensimmäisessä kappaleessa tarkoitetuissa kahdessa delegoidussa asetuksessa, kyseisten delegoitujen asetusten soveltamispäivä olisi yhdenmukaistettava sen päivän kanssa, josta alkaen jäsenvaltioiden on sovellettava toimenpiteitä, jotka ovat tarpeen direktiivin (EU) 2016/97 noudattamiseksi kyseisen direktiivin 42 artiklan 1 kohdan mukaisesti,
            
            
               ON HYVÄKSYNYT TÄMÄN ASETUKSEN:
            
            
               1 artikla 
            
            
               Komission delegoidun asetuksen (EU) 2017/2358 muuttaminen 
            
            
               Korvataan komission delegoidun asetuksen (EU) 2017/2358 13 artiklan 2 kohta seuraavasti:
            
            
               ”Sitä sovelletaan päivästä, josta alkaen jäsenvaltioiden on sovellettava direktiivin (EU) 2016/97 42 artiklan 1 kohdan ensimmäisessä alakohdassa tarkoitettuja toimenpiteitä.”.
            
            
               2 artikla
            
            
               Komission delegoidun asetuksen (EU) 2017/2359 muuttaminen 
            
            
               Korvataan komission delegoidun asetuksen (EU) 2017/2359 20 artiklan 2 kohta seuraavasti:
            
            
               ”Sitä sovelletaan päivästä, josta alkaen jäsenvaltioiden on sovellettava direktiivin (EU) 2016/97 42 artiklan 1 kohdan ensimmäisessä alakohdassa tarkoitettuja toimenpiteitä.”.
            
            
               3 artikla
            
            
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 20.12.2017
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 26, 2.2.2016, s. 19. 
               
               
                  
                     (2)
                  
                        Komission delegoitu asetus (EU) 2017/2358, annettu 21 päivänä syyskuuta 2017, Euroopan parlamentin ja neuvoston direktiivin (EU) 2016/97 täydentämisestä vakuutusyrityksiä ja vakuutusten tarjoajia koskevien tuotehallintavaatimusten osalta (EUVL L 341, 20.12.2017, s. 1).
               
               
                  
                     (3)
                  
                        Komission delegoitu asetus (EU) 2017/2359, annettu 21 päivänä syyskuuta 2017, Euroopan parlamentin ja neuvoston direktiivin (EU) 2016/97 täydentämisestä vakuutusmuotoisten sijoitustuotteiden tarjoamiseen sovellettavien tiedonantovaatimusten ja liiketoiminnan menettelytapasääntöjen osalta (EUVL L 341, 20.12.2017, s. 8).